葛巾歌
作者：劉言史
朝代：唐

paragraphs: 一片白葛巾，潛夫自能結。
籬邊折枯蒿，聊用簪華髮。
有時醉倒長松側，酒醒不見心還憶。
谷鳥銜將却趁來，野風吹去還尋得。
十年紫竹溪南住，跡同玄豹依深霧。
草堂窗底漉春醅，山寺門前逢暮雨。
臨汝袁郎得相見，閑雲引到東陽縣。
魯性將他類此身，還拈野物贈傍人。
空留梲杖犢鼻褌，濛濛煙雨歸山村。